1.Johdanto

Vapauden, turvallisuuden ja oikeuden alueen perustana olevan tietojärjestelmien yhteentoimivuuden varmistaminen on olennaisen tärkeää, jotta voidaan lisätä ulkorajoilla tehtävien tarkastusten vaikuttavuutta ja tehokkuutta ja näin torjua laitonta maahanmuuttoa, parantaa yhteisen viisumipolitiikan täytäntöönpanoa, ehkäistä, havaita ja tutkia terrorismirikoksia ja muita vakavia rikoksia sekä helpottaa tuntemattomien henkilöiden tunnistamista.

Yhteentoimivuusasetukset tulivat voimaan 11. kesäkuuta 2019. Niissä annetaan säännökset, jotka koskevat komission ja vapauden, turvallisuuden ja oikeuden alueen laaja-alaisten tietojärjestelmien operatiivisesta hallinnoinnista vastaavan Euroopan unionin viraston (eu-LISA) suorittamaa yhteentoimivuuden toteuttamisen seurantaa ja arviointia.

Komissio toimitti ensimmäisen kertomuksen yhteentoimivuusasetusten täytäntöönpanosta 21. elokuuta 2020 ja toisen kertomuksen 10. marraskuuta 2021. Tämä kolmas kertomus kattaa marraskuussa 2021 julkaistun edistymistä koskevan edellisen kertomuksen ja tämän heinäkuussa 2022 laaditun kertomuksen välisen ajanjakson.

Tämä kolmas kertomus annetaan yhteentoimivuushankkeen kannalta ratkaisevassa vaiheessa. Yhteentoimivuusasetusten täytäntöönpano etenee jäsenvaltioissa, Schengenin säännöstöön osallistuvissa maissa ja EU:n virastoissa edelleen eri tahtiin. Joillakin jäsenvaltioilla on erityisiä haasteita valmisteluissa, joita ne tekevät EU:n tietojärjestelmien uuden tietoteknisen arkkitehtuurin käyttöönottamiseksi ja näiden järjestelmien yhteentoimivuuden varmistamiseksi. Nämä haasteet liittyvät muun muassa kansallisiin viivästyksiin julkisissa hankinnoissa, sopimuksia koskeviin kysymyksiin sekä asiantuntemuksen ja tarvittavien henkilöresurssien puutteeseen.

Koska rajanylitystietojärjestelmän (EES) toteuttaminen keskustasolla viivästyi, ministerit vahvistivat uusia tietotekniikkajärjestelmiä koskevan tarkistetun aikataulun oikeus- ja sisäasioiden neuvoston epävirallisessa kokouksessa 11. heinäkuuta 2022. Uuden aikataulun mukaan kaikkien ulkorajavalvontaan liittyvien uusien järjestelmien (SIS, EES ja ETIAS) toteuttaminen saatetaan päätökseen vuoden 2023 loppuun mennessä poliittisen kokonaistavoitteen mukaisesti, kun taas yhteentoimivuuskomponentit on tarkoitus kehittää vuoden 2023 aikana ja ottaa asteittain käyttöön niin, että ne ovat käytössä viimeistään vuoden 2024 kesäkuussa.

Yhteentoimivuuden varmistaminen on yhteinen hanke, joka edellyttää, että kaikki sidosryhmät toimivat koordinoidusti, koska viiveet yhdessä järjestelmän osassa vaikuttavat kaikkiin. Tulevina kuukausina komissio jatkaa jäsenvaltioiden toimien tiivistä seurantaa ja tukemista, jotta yhteentoimivuutta koskeva tärkeä tavoite voidaan saavuttaa sovitussa aikataulussa.

2.Tämänhetkinen tilanne

Työ rajaturvallisuutta, muuttoliikettä ja turvallisuutta koskevien EU:n tietojärjestelmien uuden tietoteknisen arkkitehtuurin kehittämiseksi ja toteuttamiseksi ja näiden järjestelmien yhteentoimivuuden varmistamiseksi on käynnissä. Komissio on pitänyt neuvoston ja Euroopan parlamentin hyvin ajan tasalla saavutetusta edistyksestä vuotuisten kertomusten ja komission komiteoiden ja asiantuntijaryhmien kokousten avulla. Lisäksi komissio on kutsunut säännöllisesti Euroopan parlamentin ja neuvoston edustajia asiaankuuluviin foorumeihin, joilla vaihdetaan tietoja jäsenvaltioiden kanssa, kuten kaksi kertaa vuodessa järjestettävään yhteentoimivuusfoorumiin. Työn etenemisestä on myös keskusteltu jatkuvasti teknisellä ja poliittisella tasolla, myös asiaankuuluvissa neuvoston elimissä, kuten tietojenvaihtoa oikeus- ja sisäasioiden alalla käsittelevässä neuvoston työryhmässä, pysyvien edustajien komiteassa sekä oikeus- ja sisäasioiden neuvostossa.

·Tietotekniikkajärjestelmät ja niiden yhteentoimivuus

Schengenin tietojärjestelmää (SIS) uudistetaan marraskuussa 2022 uusilla kuulutuksilla sekä parannetuilla tiedoilla ja toiminnoilla. Näillä uudistuksilla parannetaan SIS-järjestelmää, sillä niillä tehostetaan jäsenvaltioiden välistä yhteistyötä, suojataan heikoimmassa asemassa olevia, parannetaan laittoman muuttoliikkeen hallintaa, torjutaan rikollisuutta ja suojellaan kansalaisten oikeuksia.

EES on tarkoitus ottaa käyttöön toukokuussa 2023, ja kaikki tätä varten tarvittavat täytäntöönpanosäädökset ja delegoidut säädökset on nyt hyväksytty. Järjestelmän viimeisiä kehittämis- ja testausvaiheita ollaan aloittamassa sekä keskustasolla että kansallisella tasolla. EES:n oikea-aikaiseen toteuttamiseen keskustasolla on liittynyt haasteita, minkä vuoksi eu-LISA ja komissio kävivät keskusteluja EES:n kehittämisestä vastaavan konsortion edustajien kanssa vähentääkseen mahdollisimman paljon lisäviivästysten riskiä. Vähentääkseen jo kuormitettuihin rajanylityspaikkoihin kohdistuvaa painetta komissio arvioi parhaillaan, voitaisiinko jäsenvaltioille antaa EES:n käyttöönoton jälkeen poikkeustilanteissa mahdollisuus luoda väliaikaisesti tietty osa EES-tiedostoista ilman biometrisiä tietoja.

Toimet EU:n matkustustieto- ja -lupajärjestelmän (ETIAS) toteuttamiseksi ovat käynnissä, ja järjestelmä on tarkoitus ottaa käyttöön marraskuun 2023 puoliväliin mennessä. Kaikki järjestelmän kehittämiseksi tarvittavat täytäntöönpanosäädökset ja delegoidut säädökset on hyväksytty tai niistä on laadittu lähes lopullinen versio. Vielä hyväksymättä olevat säädökset ovat hyväksymisprosessin loppuvaiheessa. Parhaillaan valmistellaan laajaa tiedotuskampanjaa ja erityistä ETIAS-sivustoa sen varmistamiseksi, että Eurooppaan matkustavat saavat ajoissa riittävästi tietoa uusista vaatimuksista.

Kolmansien maiden kansalaisia koskevan eurooppalaisen rikosrekisteritietojärjestelmän (ECRIS-TCN-järjestelmä) kehittäminen etenee, ja järjestelmä on tarkoitus ottaa käyttöön marraskuun 2023 puolivälissä oikeus- ja sisäasioiden neuvoston viimeisimmän päätöksen mukaisesti. Viisumitietojärjestelmän (VIS) osalta komissio valmistelee parhaillaan sekundaarilainsäädäntöä, jota tarvitaan tarkistetun VIS-järjestelmän kehittämiseksi, myös osana laajempaa yhteentoimivuuskehystä.

Jäsenvaltioissa on käynnissä merkittäviä valmistelutoimia yhteentoimivuuskomponenttien käyttöönottamiseksi.

·Yhteentoimivuutta koskeva täytäntöönpanolainsäädäntö

Yhteentoimivuusasetuksissa säädetään, että niiden tiettyjen yksityiskohtaisten teknisten näkökohtien täydentämiseksi ja täytäntöön panemiseksi olisi annettava täytäntöönpanolainsäädäntöä. Jotkin näistä säädöksistä ovat tarpeen, jotta eu-LISA voi aloittaa komponenttien suunnittelun ja kehittämisen yleisjärjestelmäarkkitehtuurin puitteissa, erityisesti siksi, että tämä edellyttää teknisten eritelmien määrittelyä ja hankintamenettelyjen valmistelua, jotta se voisi työskennellä toimeksisaajien kanssa. Tällaisia säädöksiä tarvitaan myös sellaisten teknisten sääntöjen vahvistamiseksi, joilla helpotetaan asiaankuuluvien viranomaisten toimintaa käytännössä esimerkiksi ottamalla käyttöön vakiomuotoisia lomakkeita ja luomalla yhteistyömenettelyjä turvallisuushäiriöiden käsittelemiseksi.

Viimeksi antamansa kertomuksen jälkeen komissio on jatkanut keskustelua asianomaisissa komiteoissa ja asiantuntijaryhmissä useista täytäntöönpanosäädöksistä ja delegoiduista säädöksistä, jotka ovat tarpeen yhteentoimivuuskomponenttien kehittämiseksi. Tähän mennessä näistä säädöksistä valtaosa on hyväksytty sovellettavien menettelyjen mukaisesti yhteistyössä Euroopan parlamentin ja EU:n neuvoston kanssa. Komissio antoi yhteentoimivuusasetusten nojalla yhteensä kolme delegoitua säädöstä ja yhdeksän täytäntöönpanosäädöstä, jotka koskevat seuraavia seikkoja: tekniset menettelyt ja vastaukset eurooppalaisesta hakuportaalista (ESP) (9 artiklan 7 kohta), yhteisen biometrisen tunnistuspalvelun suorituskyky (13 artiklan 5 kohta), tarvittavat lomakkeet punaisen linkin (32 artiklan 5 kohta) ja valkoisen linkin (33 artiklan 6 kohta) tapauksessa, tietojen laatu (37 artiklan 4 kohta), yhteistyömenettelyt turvallisuushäiriötilanteissa (43 artiklan 5 kohta), verkkoportaalin toiminta (49 artiklan 6 kohta) ja tekninen ratkaisu lainvalvontaviranomaisiin kuuluvien käyttäjien pääsyä koskevien pyyntöjen hallinnoimiseksi (78 artiklan 10 kohta). Kolmea jo hyväksytyistä säädöksistä tarkistetaan parhaillaan viisumitietojärjestelmää (VIS) koskevasta uudesta asetuksesta johtuvien muutosten ja kyseisen asetuksen seurauksena EU:n matkustustieto- ja -lupajärjestelmään (ETIAS) tehtyjen muutosten huomioon ottamiseksi. Tarkistettavina ovat säädökset teknisistä säännöistä, jotka koskevat linkkien luomista EU:n eri tietojärjestelmien tietojen välille (28 artiklan 7 kohta) ja ESP:n käyttäjäprofiileja (8 artiklan 2 kohta), sekä säädös raportoinnin ja tilastoinnin keskustietoarkistosta (39 artiklan 5 kohta). Euroopan parlamentti vastusti tammikuussa 2022 delegoitua säädöstä menettelyistä sellaisten tapausten määrittämiseksi, joissa henkilöllisyystietojen voidaan katsoa olevan samat tai samankaltaiset (28 artiklan 5 kohta). Komissio tarkisti säädöstä ottaakseen huomioon Euroopan parlamentin esiin tuomat ongelmat ja sisällyttääkseen siihen muutokset, jotka johtuvat uudesta VIS-asetuksesta ja kyseisen asetuksen seurauksena ETIAS-järjestelmään tehdyistä muutoksista. Valmisteluprosessiin kuului rajaturvallisuuden ja sisäisen turvallisuuden tietojärjestelmiä käsittelevän asiantuntijaryhmän yhteentoimivuutta käsittelevän alaryhmän asianmukainen kuuleminen, johon osallistui asiantuntijoita Euroopan parlamentista. Komissio hyväksyi samoja tai samankaltaisia tietoja koskevan tarkistetun säädöksen heinäkuussa 2022.

Yksi säädös odottaa vielä hyväksymistä. Kyseessä on UMF-viestimuotoa (38 artiklan 3 kohta) koskeva täytäntöönpanosäädös. Kyseinen säädös on hyväksyttävänä komissiossa tämän kertomuksen laadinta-ajankohtana.